‘Melkery ’n voorbeeld van vennootskap, transformasie’ - LUR | News24
‘Melkery ’n voorbeeld van vennootskap, transformasie’ - LUR
< ’n Werker op Wittekleibosch, Mercy Bhambatha wys aan Mlibo Qoboshiyane, LUR, en Nowethu Msizi, ’n trustee van die onderneming, hoe koeie in die moderne melkstal gemelk word. Foto:VERSKAF
TRANSFORMASIE gaan nie net oor die aanstelling van swartmense in bestuursposisies in wit maatskappye nie, en dit gaan nie net oor die koop van aandele in wit maatskappye vir swartmense nie.
Die Oos-Kaapse departement van landelike ontwikkeling en grondhervorming het R32 miljoen belê in die oprigting van ’n nuwe 66-punt-melkery op die plaas Witte-kleibosch naby Tsitsikamma, waarvan die eienaars 152 AmaFengu families is wat jare gelede deur die apartheidsregering verwyder is.
“Soos ons vandag kan sien, gaan dit om ’n regering wat belê in swart besighede, die aanmoediging van sakevennootskappe tussen Suid-Afrikaners sodat almal kan deel in die ekonomiese geleenthede,” het Mlibo Qoboshiyane, LUR vir landelike ontwikkeling en grondhervorming in die Oos-Kaap, gesê.
“Die amptelike ingebruikneming van hierdie melkery is bewys van die vennootskap tussen die AmaFengu en Johan du Plessis, die vorige eienaar van die plaas, om kommersieel melk te produseer wat aan Parmalat verkoop word.
“Dit is ’n voorbeeld van radikale transformasie wat nodig is om land se ekonomie te laat groei en werk te skep. Vir die ekonomie om te transformeer moet swart- en witmense saamwerk, veral landbouprodusente.
“As, en wanneer swartmense dieselfde aandag kry as wat beleggers en finansiers aan witmense en hul sake-idees gee, sal hulle in staat wees om besighede op te rig wat aan die hoofstroom van die ekonomie kan deelneem – nie net besighede wat afhanklik is van staatstenders nie.”
Qoboshiyane het gesê daar word te veel gepraat oor transformasie van die ekonomie, met soms min of geen werklike transformasie van die elemente van die ekonomie nie.
“Sedert die nuwe toerusting in gebruik geneem is, het die melkery reeds sowat 1,4 miljoen liter melk van Junie tot September geproduseer.
“Programme soos hierdie, waar die regering geld belê in grond wat behoort aan grondeienaars, in vennootskap met ’n wit boer en melk aan ’n kommersiële maatskappy verkoop, bewys watter wonderlike resultate ons kan kry wanneer ons die ekonomie transformeer,” het hy bygevoeg.
Een van die begunstigdes, Nowethu Msizi, was 42 jaar oud toe hulle van die plaas afgesit is. Sy het die opening van die melkery beskryf as ’n baie groot belegging.
Zilindile Blouw het gesê hul droom is nou om aan te beweeg en vennootskappe met kommersiële boere te sluit.
Table View 17:27 PM